
EXPUNERE DE MOTIVE  PRIVIND OPORTUNITATEA PROIECTULUI DE HOTĂRÂRE

Proiect de hotărâre pentru aprobarea Studiului de Fundamentare, Caietului de Sarcini şi a Contractului Cadru privind gestiunea delegată a serviciului 

„pentru gestionarea câinilor fără stăpân din Municipiul Timişoara”  

1. Descrierea situaţiei actuale



Având în vedere faptul că la nivelul Municipiului Timişoara, autorităţile publice locale nu au organizat un adăpost pentru animale propriu şi în conformitate cu prevederilor H.G. nr. 1059/2013 pentru aprobarea Normelor de aplicare a O.U.G. nr. 155/2001 privind aprobarea programului de gestionare a câinilor fără stăpân, concesionarea serviciilor specializate pentru gestionarea câinilor fără stăpân se face de către consiliile locale cu respectarea prevederilor  O.U.G. nr. 34/2006 privind atribuirea contractelor de achiziţie publică, a contractelor de concesiune de lucrări publice şi a contractelor de concesiune de servicii şi a H.G. nr.71/2007 pentru aprobarea Normelor de aplicare a prevederilor referitoare la atribuirea contractelor de concesiune de lucrări publice şi a contractelor de concesiune de servicii. 

      
Având în vedere modificările legislative privind atribuirea contractelor de achiziţie publică, a contractelor de concesiune de lucrări publice şi a contractelor de concesiune de servicii apărute în 2016, avem la bază Legea nr. 100/2016 privind concesiunile de lucrări şi concesiunile de servicii şi Hotărârea de Guvern nr.867/2016 pentru aprobarea Normelor metodologice de aplicare a prevederilor referitoare la atribuirea contractelor de concesiune de lucrări şi concesiune de servicii din Legea nr. 100/2016 privind concesiunile de lucrări şi concesiunile de servicii.    

În prezent în Municipiul Timişoara, serviciul de gestionare a câinilor fără stăpân funcţionează în baza contractului nr. 91/01.07.2016 de delegare a  gestiunii serviciului pentru gestionarea câinilor fără stăpân din  Municipiul Timişoara, prin concesiune, contract a cărui valabilitate expira în luna Iulie a anului în curs.    
Astfel, pe parcursul derulării contractului de concesiune aflat în vigoare până în luna Iulie a anului în curs, cantităţile preconizate s-au dovedit suficiente pentru o bună gestionare a câinilor fără stăpân prin ridicarea şi adăpostirea animalelor, promovarea adopţiilor şi a revendicărilor, sterilizarea şi aplicarea eutanasiei numai pentru curmarea suferinţei animalelor sau în caz de agresivitate, sesizările privind prezenţa câinilor fără stăpân fiind în scădere în ultimii 3 ani. În momentul de faţă numărul câinilor fără stăpân adăpostiţi oşcilează în jurul cifrei 530.
2. Schimbări preconizate şi rezultate aşteptate

Gestionarea  câinilor fără stăpân în municipiul Timişoara se desfăşoară în funcţie de legislaţia în vigoare, posibilitaţile financiare, sesizările cetăţenilor sau în urma autosesizărilor şi a situaţiei reale din teren.
 Soluţionarea integrală a problemelor, la nivelul cerinţelor actuale şi de perspectivă, variază în funcţie de:

· nivelul de trai al populaţiei, multe din animalele de pe străzi fiind abandonate sau lăsate libere; 

· sistemul de colectare al deşeurilor, ceea ce determină apariţia condiţiilor favorabile pentru migrarea şi reproducerea animalelor;

· factori ce ţin de agresivitatea animalelor şi îmbolnavirea lor;

· factorilor ce ţin  de mediu sau de reacţia cetăţenilor faţă de aceste animale.

 Menţionăm faptul că, majoritatea sesizărilor privind prezenţa câinilor fără stăpân fac referire atât  la şantierele din oraş  cât şi la zonele periferice aflate în continua dezvoltare, tendinţa fiind de unire cu localităţile periurbane. Acest fapt duce la migrarea animalelor fără stăpân în zonele unde gasesc hrană, favorizând astfel şi înmulţirea acestora.
3. Concluzii

Urmare a celor prezentate mai sus, considerăm necesară aprobarea Studiul de Fundamentare, Caietul de Sarcini şi a Contractului Cadru în vederea delegării gestiunii serviciului pentru gestionarea câinilor fără stăpân din  Municipiul Timişoara, prin concesiune, pentru a asigura continuitatea serviciilor şi controlul populaţiei de animale fără stăpân.

